Nabijon Boqiy. Umidjon buyuk musavvir bo’ladi. | Xurshid Davron kutubxonasi\nMuallif Adib: O'ZBEK TARIXI, ADABIYOTI,MADANIYATI 03.03.2014 izoh yo'q\nЙўл-йўлакай таассуротлар билан ўртоқлашамиз: Ойниса опа камбағал бўлса-да, ориятли ўзбек аёлининг тирик тимсоли бўлса, Умиджон миллат учун қайғурадиган навқирон инсон тимсоли эди. Умиджон зийрак йигитча. У келажакда “Онасининг тиззасида ўтирган умид” номли бетакрор суврат чизиб, онасининг тимсолини яратади. Ўша сувратни томоша қилаётган одамларнинг кўзларидан дув-дув ёшлар тўкилажак. Ўша сувратни томоша қилаётган одамларнинг юзларида нури ҳидоят пайдо бўлажак. Ўша сувратни томоша қилаётган одамларнинг лабларида ханда пайдо бўлажак.\nУМИДЖОН БУЮК МУСАВВИР БЎЛАДИ\n2014 йилнинг 25 январь шанба куни соат 15 чамаси биз Иштихон (Самарқанд вилояти) шаҳарчаси бозорига кираверишда (автоуловлар қўйиладиган тўхтамгоҳда) семичка, носвой, сигарет, сақич каби майда-чуйда сотиб ўтирган хотиннинг тиззасида ўн бир-ўн икки ёшлардаги ўсмир йигитча онасининг бағрига қапишиб олганини кўриб, асло ҳайрон бўлмадик. Одамлар у ёқдан-бу ёққа ўтиб турибди. Панжара билан ўралган авто тўхтамгоҳида бекорчи кишилар чақ-чақлашиб турарди, битта ўртаяшар миқти киши биз томонга қизиқсиниб қараб қўярди.\nБиз – Нуруллоҳ Муҳаммад Рауфхон, Нуруллоҳ Остон (Достон ҳам шу киши) ва мен эрталаб Хўжа Аҳрор вали ҳазрат мозорини зиёрат қилиб, ғойибона танишларимиз билан учрашиб, ҳол-аҳвол сўрашиб қайтмоқ ниятида Тошкентдан йўлга чиқдик. Мўлжалимиз Иштихон туманидаги Шайхлар қишлоғида истиқомат қиладиган Ойниса Низомова чала битган бир хонали уйида ҳали вояга етмаган ўғли билан қишли-қировли кунларни қандай ўтказаётганини билиш, уйни иситиш бўйича Хоразмда кашф этилган ихтиро билан она-болани воқиф этиб қўйишни истар эдик. Эмишки, Хоразмда уйларга ўрнатилган чўян печкаларга қор ва муз тўлдириб қўйилса ҳам ёнаверармиш. Биз бундай ихтиро учун Нобел мукофоти берилишига ишонган ҳолда журналист дўстимиз Рўзимбой Ҳасанга мурожаат этиб: “Шу гап ростми?” деб сўрадик. “Ҳа, рост, – деди Рўзимбой Ҳасан, – афсуски, бу ихтиро ҳақида тўлиқ маълумот беролмайман, ихтиро муаллифи Нобел мукофоти олганидан сўнг қор билан музни ёндириб исситадиган печка тўғрисида тушунча берамиз”, деб мийиғида кулиб қўяди журналист.\nШайхлар қишлоғи қиш чоғида обод кўринади. Ғуж-ғуж тўпланиб турган одамлар машина ойнасидан лип-лип ўтиб, кўнгилда хотиржамлик уйғотади: “Хайрият, ҳали бу қишлоқда ҳаёт давом этаяпти экан”, деб бир-биримизга маъноли қараб қўямиз. Қишлоқ гузаридаги хўжалик моллари дўкони ёнида ўтган-кетганни томоша қилиб турган Полвондан Ойинса опа Низомовани, эски раисни Нуруллоҳ Остон ётиғи билан сўраб-суриштиради. “Раис нафақада, уйида сандалга оёқларини тиқиб ўтирган бўлса керак”, деди Полвон. “Ойинса эса Пахта пункти орқасидаги чала битган уйчасида бўлса керак”, деб бизга йўл кўрсатиб юборади.\nБир пайтлар ЎзТВнинг Самарқанд вилояти бўйича мухбири бўлиб ишлаган Нуруллоҳ Остон биздан олдин Пахта пунктига йўл олади ва қоровулхонага кириб, у ерда ўтирган уч-тўрт одамга мақсадини тушунтиради. Чорак соатлардан сўнг мўйловли киши билан ташқарига чиқади. Мўйловли киши: “Қишда чала битган уйда яшаб бўлмайди. Ойниса ҳозир Иштихон марказидан ижарага уй олган. Ўғлини эса мактаб-интернатга ўқишга жойлаб қўйган”, деб изоҳ беради. Биз мўйловли киши кўрсатмаси бўйича 8-10 чақирим наридаги Иштихонга йўл оламиз ва бозор оралаб Шайхлар қишлоғидан келиб, семичка сотадиган тужжор опани сўраб суриштирамиз. Бозорга астойдил ўрнашиб олган хотинлар Ойинса опани танимас экан. Шундан сўнг таваккал қилиб, авто тўхтамгоҳ оралаб ўтиб, бозордан ташқарига чиққан жойимизда онасининг тиззасида ўтирган ўсмир йигитчани кўриб, учовимиз ҳам таққа тўхтаймиз. Ёнимда фотоаппаратим бор эди, лекин шу ҳолатни суратга туширишни хаёлимга ҳам келтирмайман. Икки адаш майда-чуйда ёйиб қўйилган ясама столнинг сўл томонига ўтиб, рўмол устига тўкиб қўйилган семичкадан ҳовучлаб олиб чақа бошлайди. Ўзларича нарх-навони суриштирадилар. Рўпарада бегона харидорлар тўхтаганини сезган йигитча дик этиб онасининг тиззасидан тушиб, бу томонга ўтади.\n– Нечанчи синфда ўқийсиз? – деб савол бераман йигитчага.\n– Бешинчи синфда ўқийман.\n– Мактабингиз қаерда?\n– Жума шаҳрида.\n– Қанақа мактаб ўзи?\n– Яхши мактаб. Бизни Муродов деган домла ўқитади. У киши рассомлик тўғрисида китоб ёзган, – дейди.\n– Муродов домлани танийман, – дейди Нуруллоҳ Остон.\nАфсуски, ўқитувчисининг исми Тошкентга келгунимизча эсимдан чиқиб қолади.\nМен елкамга осиб олган сумкадан шоир Шавкат Раҳмон сайланмасини, Масъуд Абдуллаевнинг “Ўтганлар ёди” хотира китобини ва яна бир шеърий тўпламни Умиджонга тақдим қиламан.\n– Абдулла Қодирийни танидингизми? – деб “Ўтганлар ёди” муқовасидаги суратни кўрсатаман.\nУмиджон суратни кўздан кечириб:\n– Ҳа, танидим, – дейди. – Бу китоб Абдулла Қодирий тўғрисидами?\n– Ҳа. Ўғли ёзган. Масъуд отасидан айрилган чоғларида ўн-ўн бир яшар бола бўлган.\n– Абдулла Қодирий 1938 йилнинг тўртинчи октябрь куни қатл этилади, – дейди Умиджон. – Лекин қабри йўқ.\n– Ҳа, шундай, қаерга дафн этилгани номаълум – дейман. – Мен “Қатлнома” деган китоб ёзганман. Ўша китобда сиз айтган гапларга изоҳ берилган.\n– Ие, сизлар ёзувчиларми? – дейди Ойниса опа.\n– Биз ёзувчимиз, – деб Нуриллоҳ Муҳаммад Рауфхонга ишора қиламан, – бу киши эса шоир – Нуриллоҳ Остон ва Достон!\n– Ие, ие! – деб шошиб қолади Ойниса опа.\nСуҳбат қизиб кетганини кўриб, панжаранинг нариги томонида турган миқти киши биз томон яқинлашиб, гап-сўзларга қулоқ сола бошлайди.\n– Муҳаммад Юсуфнинг “Қора қуёш” достонини ўқидим, – дейди Умиджон, – достон қаҳрамони “Сталин” дея олмайди, тили чучук бўлади. Шунинг учун “Ишталин” дейди. “Ишталин” дегани учун отувга ҳукм қилинади; ўлаётган чоғида “Яшасин, Ишталин!” деб ўлади…\nИкки адаш мириқиб кулади.\n– Ростданми? – дейди Нуруллоҳ Муҳаммад Рауфхон. – Балки “Иштихон” тумани ҳам Сталин номига қўйилгандир…\n– Шунақами? – дейди Нуруллоҳ Остон ва Достон.\n– Ҳа, шунақа… Йўқ, унақа бўлмаса керак. Сталин Иштихонга келмаган.\n– Нима, эсларингда йўқми, Муҳаммаджоннинг “Қора қуёш” достони, янглишмасам, 1986 йилда “Ёшлик” журналида эълон қилинган эди, – дейман. – Ҳойнаҳой, Сталин Марҳаматга (Андижон) борган бўлса керак…\n– Достони борлигини биламан-у, лекин сюжети эсимда йўқ, – дейди Нуруллоҳ Муҳаммад Рауфхон. – Муҳаммад Юсуфни Эркин Воҳидов давридаги “Ёшлик” журнали машҳур қилган.\n– Мен ўқимаганман, – дейди Нуруллоҳ Остон. – У пайтларда ўзим ҳам машҳур эдим.\n– Тахаллусингиз “Достон” бўлгани учун достон ўқимайсизми?\n– Йўғ-е, бу тахаллусни менга Рауф Парфи қўйган… Битта китоб чиқарганимдан сўнг яна “Нурулло Остон” бўлдим, – дейди Нуруллоҳ Остон ва Достон. – Яқинда Хўжа Аҳрор вали бобомизга бағишланган достонимни китоб ҳолида чоп этиб, бепул тарқатаман…\nУмиджон бизнинг ҳазил аралаш гап-сўзларимизга қизиқиб қулоқ солади.\n– Рассом бўласанми, болам? – деб сўрайди Нуруллоҳ Муҳаммад Рауфхон.\n– Ҳа, рассом бўламан, – дейди Умиджон ишонч билан.\n– Расм чизишга қизиқади, – дейди Ойниса опа. – Билмадим, бирдан рассомликка қизиқиб қолди. Бизнинг уруғимизда умуман рассом йўқ. Бу нега расм чизишга қизиқиб қолди экан? Билмадим.\n– Бизнинг авлодимизда ҳам на журналист бор, на ёзувчи, на шоир! – деймиз.\n– Сиз Умиджоннинг қизиқишига халақит берманг. Майли, рассом бўлсин. Лекин мактабди ҳамма фанлардан фақат “аъло” ўқиш керак, – деб “наказ” беради Нуруллоҳ Муҳаммад Рауфхон. – Рассом биологияни ҳам, анотомияни ҳам, физика ва геометрияни ҳам яхши билиши керак.\n– Қайси тилларни биласиз, Умид?\n– Инглизчани ўрганяпман, ўрисчани ҳам ўрганяпман.\n– Яхши. Чет тилларни билиш керак.\n– Шу китобларга дастхат ёзиб беринг, илтимос, – дейди Ойниса опа.\n– Хўп, – деб сумкамдан ручка оламан, – бу китобга мен “сўнгсўз” ёзганман, – деб Шавкат Раҳмон сайланмасининг охирги саҳифаларини варақлайман, номим ёзилган саҳифани кўрсатиб, бўш жойга “буюк мусаввир”га тилакларимни изҳор қиламан. – Шавкат Раҳмон руҳи сизни қўллаб-қувватласин!\nНуруллоҳ сайланманинг “сўзбоши”си остига дастхат ёзиб, она-болага ўқиб беради. Нуруллоҳ Муҳаммад Рауфхон бизнинг суҳбатимиз қизғин тус олган чоғларда Ойниса опага омонат гапларини айтиб, хийла савол-жавоб қилади, опанинг дастхатини мақтайди, “саводли ёзар экансиз”, дейди. Опа хижолат бўлади… Хижолатпазликка йўл қўймаслик учун Нуруллоҳ Муҳаммад Рауфхон нари кетади. Опа барибир хижолат бўлади… Қайтишда опа тўлқинланиб, кўзёшларини тия олмайди. Нуруллоҳ Остон юзини тескари буриб олади; у ҳам йиғлаб юборишдан ўзини аранг тийиб турарди.\n– Нега йиғлаяпсиз, ойи? – деб сўрайди Умиджон хавотирланиб. – Нима бўлди?\nОйинса опа жилмайишга ҳаракат қилади, Умиджонни юпатади…\n– Илойим, биздан қайтмаса, Худодан қайтсин! – деб алқайди Ойниса опа.\n– Умиджон катта одам бўлади, мана кўрасиз! Ўғлингиз билан ҳали фахрланиб юрасиз! Бу кунлар ҳам тушдай бўлиб қолади, – дейди Нуруллоҳ Муҳаммад Рауфхон.\n– Илойим, айтганингиз келсин.\n– Умиджон, рассом бўлиш учун ҳам, ёзувчи-шоир бўлиш учун ҳам ҳамма фанлардан яхши ўқишинг керак. Бу иш қўлингдан келадими?\n– Қўлимдан келади, – дейди ишонч билан Умиджон.\n– Ваъда берасанми?\n– Ваъда бераман.\n– Бўпти, кеч бўляпти. Биз Хўжа Аҳрор вали ҳазрат турбасини зиёрат қилмоқчимиз. Лекин баҳорда яна келамиз. Устозларингга бизнинг номимиздан албатта салом айтиб қўйгин! Кейинги келганимизда баҳоларингни текшириб кўрамиз, – дейди Нуруллоҳ Муҳаммад Рауфхон. – Келишдикми?\n– Келишдик, – дейди Умиджон.\nБиз она-бола билан хайрлашиб, панжаранинг нариги тарафида турган уловимиз томон юрамиз. Она-бола ҳаяжон ичра бизни кузатиб қолади. Одамлар эса у ёқдан бу ёққа, бу ёқдан у ёққа ўтиб турарди.\nЙўл-йўлакай таассуротлар билан ўртоқлашамиз: Ойниса опа камбағал бўлса-да, ориятли ўзбек аёлининг тирик тимсоли бўлса, Умиджон миллат учун қайғурадиган навқирон инсон тимсоли эди. Умиджон зийрак йигитча. У келажакда “Онасининг тиззасида ўтирган умид” номли бетакрор суврат чизиб, онасининг тимсолини яратади. Ўша сувратни томоша қилаётган одамларнинг кўзларидан дув-дув ёшлар тўкилажак. Ўша сувратни томоша қилаётган одамларнинг юзларида нури ҳидоят пайдо бўлажак. Ўша сувратни томоша қилаётган одамларнинг лабларида ханда пайдо бўлажак. Умиджон чизадиган суврат мутеликка қарши исён бўлади, ҳокисорлик заминида яширинган қатъият бўлади, чин инсон тимсоли бўлади.\nОна-болани сарвари олам ўз паноҳида асрасин!\n2014 йил 26 январь\nTeg(lar) Nabijon Boqiy\nUsmon Azim. Adabiyot fidokor insonlar qalbining yolqinidir


Бош сахифа > Янгиликлар > ВЕЛОСИПЕД ҲАЙДОВЧИСИ ОМОН ҚОЛИШИ МУМКИН ЭДИ\n-Амаки, велосипедда йўлнинг чекка қисмидан ҳаракатланинг!\n-Нима сабабдан велосипедга нур қайтарувчи жиҳозлар ўрнатмагансиз?\n-Ҳурматли фуқаро, велосипедда ҳаракатланиш пайтида амалдаги “Йўл ҳаракати қоидалари”га амал қилмадингиз.\nҲа, бу ЙПХ инспекторининг велосипед ҳайдовчилари билан кундалик мулоқоти жараёнидан бир мисол. Аммо ходим фуқарога гарчи ҳақли равишда қонуний талаб қўйсада, айрим велосипед бошқарувчилари томонидан инспекторларга жаҳл қилиш, бўйсунмаслик, лоқайдлик, ҳаракат хавфсизлигигига риоя қилмаслик ҳолатлари кўплаб кузатилади. Бироқ, бу яхшиликка олиб келмайди.\nЖумладан, 2020 йилнинг 24 август куни соат 07:30ларда Навоий шаҳар Б.Равшанова кўчасида 1991 йилда туғилган ҳайдовчи И.Р. “Лада-2107” русумли автомашинани бошқариб кетаётган эди. Шу пайт ўз йўналишини кескин ўзгартириб, чапга бурилиб йўл қатнов қисмига ҳаракатланиб чиққан 1955 йилда туғилган Бухоро вилояти Ғиждувон туманида яшаган велосипед ҳайдовчиси М.С.ни уриб юбориб, йўл-транспорт ҳодисаси содир этган.\nВелосипед ҳайдовчиси бош мия чайқалиши, бош мия ёпиқ жароҳати каби ташҳиси билан шаҳар тиббиёт бирлашмасига ётқизилган ҳамда жорий йилнинг 5 сентябрь куни мазкур шифохонада вафот этган.\nВелосипед ҳайдовчиси ўз йўналишини кескин ўзгартириб, чап томонга бурилиб йўл қатнов қисмига ҳаракатланиб чиққанлиги сабабли ортидан ҳаракатланиб келаётган автомобиль ҳайдовчиси транспорт воситасини тўхтатишга улгурмаган.\nКўрилганлар сони: 1453


КК-2017. Германия - Мексика ўйини бўлиб ўтадиган "Фишт" стадионидан эксклюзив фоторепортаж\n28 июнь, 2017, 15:39\nХабарингиз бор шу кунларда Россия Федерациясида футбол бўйича Конфедерациялар кубоги мусобақаси бўлиб ўтмоқда.\nБугун ва эртага турнирнинг ярим финал баҳслари ўтказилади. Бугун КК-2017нинг дастлабки ярим финалида Портгулия терма жамоаси Чилига қарши майдонга тушса, эртага амалдаги жаҳон чемпионлари - Германия термаси мексикалик футболчиларга қарши баҳс олиб боради.\nSports.uz интернет-ахборот портали сиз азиз мухлисларга Германия - Мексика учрашуви ўтказиладиган Сочи шаҳридаги "Фишт" стадиони жойлашган олимпия шаҳарчасидан эксклюзив фоторепортажни тақдим этади. Қуйида Россиядаги вакилимиз юборган суратларни тақдим этамиз.\nБиздан узоқлашман. Учрашувга қадар яна суратлар билан таништириб бораман.


09/03/2020 – BUXORO MUHANDISLIK-TEXNOLOGIYA INSTITUTI\nQo’shma ta’lim dasturiga online hujjat topshirish\nDaily Archives - 09/03/2020\n“Bilimlar kuni tadbiri” (+Foto)\nБугун мамалакатимизнинг барча таълим муассасаларида билимлар куни тадбирлари ўтказилди. Жумладан, Бухоро муҳандислик-технология институтида ҳам зум платформаси орқали давлат мустақиллигининг 29 йиллиги муносабати билан “Сен –қудрат манбаи, саодат маскани, жонажон Ўзбекистоним!” шиори остида маънавий-маърифий тадбир ташкил этилди. Дастлаб, институт ректори талабаларни “Билимлар куни” ва ватанимиз мустақиллигининг 29 йилллиги муносабати билан қутлади. (more…)\nBy Farrux To'raqulov Yangiliklar Comments Off\nМУСТАҚИЛЛИК БАЙРАМИ БАРЧАГА МУБОРАК БЎЛСИН !\nДунё яралибдики, одамзод ҳурликнинг, озодликнинг ошиғи, мафтуни. Тарихдан маълумки, жами жангу жадаллар халқнинг эркинлигини, мамлакат мустақиллигини тортиб олиш ёки асраб қолиш учун олиб борилган. Одамнинг ҳам, халқнинг ҳам қадру қиймати унинг нечоғлик озод экани билан ўлчанади. Шунинг учун ҳам “дунёда энг гўзал инсон – бу озод инсондир” . (more…)\n“Энг яхши мақолалар”\nЎзбекистон Республикаси Олий ва ўрта махсус таълим вазири томонидан 2020 йил 17 январда тасдиқланган 2020 йилда ёшлар ўртасида тарбиявий ишлар самарадорлигини ошириш бўйича Олий ва ўрта махсус таълим вазирлиги тизимида амалга оширилган ишлар юзасидан “Йўл харитаси”нинг 22-бандида белгиланган вазифалар ҳамда Олий ва ўрта махсус таълим вазирлигининг 2020 йил 20 июндаги 330-сонли буйруғи ижросини таъминлаш мақсадида “Биз коррупцияга қаршимиз”, “Мен диний экстремизм ва терроризм таҳдидини қандай тушунаман?” ва “Одам савдоси – давр муаммоси” шиори остида “Энг яхши мақола” номинациясида масофавий тарзда мақолалар танлови ўтказилди. Танловда барча факультет талабалари фаол иштирок этдилар. (more…)\nЗАМОН БИЛАН ҲАМҚАДАМ\nБугунги пандемия шароитида ҳам ҳаёт тўхтаб қолган эмас. Аксинча бундай шароитда яна ҳам ҳушёр, яна ҳам чаққон ва зийрак бўлишга тўғри келади. Ўзгаришлар, ислоҳотлар, ривожланиш, тараққиёт давом этяпти. Айниқса, таълим соҳасида жуда катта янгиликлар кириб келяпти. Бу бир томондан давр талаби бўлса, бир томондан, пандемия сабаб заруратга айланди. Таълим йўналишида бўлаётган ўзгаришлардан бири бу соҳага масофавий таълимнинг кириб келишидир. (more…)\nИСТИҚЛОЛ ҲАҚИДА ЎЙЛАР\n1991 йил халқимиз солномасида зарҳал ҳарфлар билан сана сифатида мангуликка муҳрланди. 130 йил давом этган истибдоддан сўнг миллатимиз мустақилликни қўлга қиритди. Аввал Чор Россияси, кейин қизил империя даврида жуда мудҳиш сиёсий вазият ҳукмронлик қилган эди. (more…)\nИстиқлол муборак , жонажон юртим!\n1991 йил 1 сентябр – юртим тарихида унутилмас кун! Юртим Мустақил бўлди.Ўз заминига ўзи эга бўлди. Ўзбекистон гўзал ва мафтункор,серқуёш ва навқирон диёр.Ўзбек халқи мардонавор, кечиримли, сабрли, матонатли ва меҳнаткаш халқ. Меҳнатсевар ўзбек замини меҳмондўст, меҳрибон ва сахий. (more…)\nМустақиллик юрт шодлиги\nМустақиллик — давлатнинг ички ва ташқи ишларда бошқа давлатларга қарам бўлмай фаолият кўрсатиши. Мустақиллик тамойилларига риоя этиш давлатлараро ўзаро муносабатларда етакчи, ҳукмрон қоидадир. Ҳар бир давлатнинг мустақиллигини тан олиш ўзаро тинч – тотув яшашнинг принсипларидан биридир. (more…)


Ню Йоркда ҳам ўзбек-тожик сув тортишуви\nБМТ да анжуманларида иштирок этаëтган президент Раҳмон¸ халқаро майдонда ўзига ҳомий излашни давом эттирмоқда.\nСувдан фойдаланиш масаласида жиддий тортишаётган Ўзбекистон ва Тожикистон халқаро жамоатчилик таянчини ўз томонига буришга уринмоқда. Шу ниятдаги навбатдаги айтишув БМТ иқлим саммити доирасида бўлиб ўтди.\nНю Йоркдаги давра суҳбатида Тожикистон номидан шахсан президент Имомали Раҳмоннинг ўзи сўзга чиқди ва Роғун ГЭС ини қуриш режасини атроф-муҳитни ҳимоя қилиш зарурати билан оқлашга ҳаракат қилди.\n- Ҳозирда атроф- муҳитга катта зарар етказаётган анъанавий энергия ишлаб чиқариш воситаларига қарамликни камайтирадиган қайта тикланувчан энергия манбаларини ривожлантириш бўйича шошилинч чораларни кўриш зарурати пайдо бўлди¸ деди президент Раҳмон.\nУнга кўра, Марказий Осиё давлатларидан атмосферага кўтарилаётган ис газининг 70 фоизи ишлаб чиқариш ва иссиқлик электростанцияларга тўғри келмоқда.\n“Айни пайтда улкан гидроэнергетик имкониятга эга бўлган Тожикистон бу имкониятнинг атиги 10 фоизини ишлатмоқда” дея таъкидлади Тожикистон президенти.\nСўз навбатини олган Ўзбекистоннинг БМТ даги доимий вакили Мурод Асқаров Тожикистон ва Қирғизистоннинг гидроэнергетикани ривожлантириш ғоялари Марказий Осиё экологиясига энг жиддий таҳдид сифатида қаралаётганини билдирди. Орол денгизи ўрнида “Оролқум” чўлининг пайдо бўлаётгани, ерларнинг яроқсиз ҳолга келаётгани ҳамда Помиру Тяншан тоғ чўққиларида музликларнинг қисқариб бораётгани сувга нисбатан ана шундай ёндошувнинг оқибатларидандир, деди Мурод Асқаров.\n- Айрим минтақа давлатлари томонидан илгари сурилаётган гидроэнергетик лойиҳалар бўйича БМТ ҳомийлиги остида халқаро экспертизани ўтказиш зарурлиги Ўзбекистоннинг қатъий позицияси бўлиб қолмоқда¸ деди Ўзбекистон вакили.\nИқлим ўзгаришига бағишланган БМТ саммити ва Бош ассамблея анжуманида иштирок этиш учун Тожикистон президенти Имомали Раҳмон сешанба куниёқ Ню Йоркка етиб келган эди. Сув масаласида Ғарбни ўз томонига оғдириш мақсадида Раҳмон жорий йил бошида Брюсселга ҳам сафар қилган эди.\nАйни пайтда халқаро майдонда Ўзбекистон позициясини Ташқи ишлар вазири Владимир Норов ҳимоя қилмоқда. 28 сентябр куни БМТ Бош ассамблеясида нутқ сўзлаши кутилаётган Норовнинг минтақада сувдан оқилона фойдаланиш борасидаги қатъий баёнотлари аввалги йилдагидан жиддий фарқ қилмаслиги ҳам мумкин.\n- Ўзбекистон республикаси трансчегаравий дарёлар оқимидан фойдаланиш¸ шу жумладан гидроэнергетик иншоотларни қуриш бўйича қабул қилинадиган ҳар қандай қарорлар экологияга ва чегарадош давлатлар манфаатларига зиён етказмаслиги шарт¸ деб таъкидлаганди Владимир Норов Бош ассамблеянинг ўтган йилги анжуманида.\nЎзбекистон томони ўз позицияси трансчегаравий дарёлардан фойдаланиш бўйича қабул қилинган БМТ конвенциялари билан мустаҳкамланганини даъво қилиб келади.\nБироқ халқаро таянчни қозониш учун Тожикистон ва Ўзбекистон раҳбариятинининг бир-бирига қарши қаратилган саъй-ҳаракатлари бирор бир натижа берганича йўқ, деб ҳисоблайди Марказий Осиё бўйича етакчи таҳлилчилардан бири Алишер Илҳомов.\n- Иккала томон ўз томонига кўпроқ иттифоқчиларни жалб этиб, сиёсий тарози палласини ўз фойдасига оғдирмоқчи бўлаяпти. Мақсад рақиб томонига босим ўтказиш воситаларини ишга солиш ва маълум вақтда бир томонлама ҳаракатларни амалга оширишдир. Бироқ кучлар нисбатига қарайдиган бўлсак, Европа Иттифоқи ва НАТО нинг Афғонистондаги можаро туфайли Ўзбекистонга кўпроқ боғлиқ бўлиб қолаётганини инобатга олиш керак. Ғарбнинг геосиёсий устунликни Ўзбекистонга бераётгани президент Раҳмонни дипломатик фаолликни кучайтиришга мажбур қилмоқда. Бироқ бу масалада Ғарб давлатлари ҳозирча бетараф қолмоқда¸ дейди Алишер Илҳомов.\nМиллий манфаат шуури ва олий раҳбариятдан келаётган кўрсатмалар минтақа эколог олимларини икки лагерга ажратди. Тожикистон атроф-муҳитни ўрганиш маркази профессори Абдулҳамид Қаюмов Ўзбекистоннинг Помир ва Тяншан чўққиларида музликлар қисқараётгани ҳақидаги иддаоларини жиддий текшириш керак ҳисоблайди.\n- Аслида сув етарли ёки етарли эмаслигини даъво қилиш учун авваламбор Тожикистондаги музликлар миқдорини аниқлаб олиш зарур. Гидроэлектростанцияларни куриш атроф-муҳит ўзгаришининг оқибатларини бартараф этадиган ёки юмшатадиган учун устувор йўналишдир¸ дейди Абдулҳамид Қаюмов.\nЎзбекистонлик олим Бек Тошмуҳаммедов Тожикистонга нефт ва газ билан ёрдам бериш лозимлигини эътироф этади¸ аммо улкан гидроэлектростанцияларни қуриш режаларига мутлақо қарши туриш лозимлигини таъкидлайди.\n- Ўта баланд тўғонларни қуришдан аввал улар қўшнилар хавфсизлиги ҳақида ўйлаб кўришлари керак. Сейсмологик минтақа ҳисобланадиган Марказий Осиё ГЭС ларида юз бериши мумкин бўлган авариялар Россиянинг Саяно-Шушенская ГЭС ида содир бўлган авария оқибатларидан ўтиб тушади¸ дейди академик Бек Тошмуҳаммедов.\nАйрим таҳлилчилар фикрича сув тақсимоти устида Марказий Осиёда аллақачон совуқ уруш бошланган. Баъзилар жорий муросасизликни ҳатто Иккинчи жаҳон урушидан аввал Европа давлатлари ўртасида юзага келган муносабат билан таққослайдилар. Атроф-муҳит ҳақида кўп гапирилса ҳам Марказий Осиёда сув доимо сиёсий ва иқтисодий масала бўлиб келган. Жорий вазият Ўзбекистондаги ички сиёсий ландшафтнинг ҳам ўзгаришига сабаб бўлмоқда.\nТожикистон ва Қирғизистонда ГЭС ларни қуриш режаларига қарши туриш учун Ўзбекистонда шошилинч равишда “Экологик ҳаракат” ташкил этилди. Жорий йил охирида бўлиб ўтадиган Олий Мажлис сайловларида ғалабаси таъминланган “Экологик ҳаракат” намояндалари Ўзбекистон раҳбарияти қўлидаги қўшниларга сиёсий босим ўтказиш воситасига айланиши башорат қилинмоқда.


Ўнг қўшни – чап қўшни - www.ziyouz.uz\nБош саҳифа Оила ва жамиятЎнг қўшни – чап қўшни\nҚишнинг сўнгги ойида ҳаж сафарига кетган юртдошларимиз билан кўришмоқлик насиб қилди. Бир умр орзу қилиб, ниятига етказганга шукрона қилиб келганлар «ҳожи ака», «ҳожи она» деб қилинаётган мурожаатдан бошлари осмонга етарди. Бизнинг ўнг ва чап тарафимиздаги қўшнилар ҳам муборак сафарга бориш бахтига муяссар бўлдилар. Уларнинг қайтиши барча қариндош-уруғ ва қўни-қўшнилар учун байрам бўлиб кетди. Ахир бу кунга етганлар бор, етмаганлар бор.\nИкки қўшни бир вақтда келишгани учун ярим қўшнилар ўнг томондагисиникига, қолганлари чап томондагиларга киришди. Уй тумонат одам, катта қозон қайнаб турибди. Бир қарашда тўйни эслатади. Дастурхонда пиёла қўйишга жой йўқ. Келганларнинг ҳаммасига тасбеҳ, дўппи кабилар совға сифатида тарқатиб чиқилди. Овқатдан сўнг, ҳожилардан ҳол-аҳвол сўрашгач, андишали меҳмонлар кети узилмаётган одамларга жой бўшатиш учун фотиҳа қилишди. Аммо ҳозир андиша ҳам камнамо шекилли, айримлар тўкин дастурхонни ташлаб кетгиси келмайди чоғи, орада 4-5 марта одамлар келиб-кетса-да, ҳеч турай демайди. Шунда шаддодроқ қўшнилардан бири тагдор қилиб сўрайди:\n— Чап тарафдагиларникига ҳам чиқамизми ёки кечгача шу ерда ўтираверасизларми?\nБу гапдан кейин аёллар ноилож, истар-истамай қўзғалишга мажбур бўлдилар. Энди бу қўшниникига «ҳужум» бошланади. Суюқ овқат танаввул қилган аёллар энди совға кутишаяпти. Бироқ, бу ердаги ҳожи негадир ҳеч нарса бермади-я. Ўтириб-ўтириб, ҳафсаласи пир бўлган аёллар базўр ўрниларидан турадилар. «Эй-й, нарёқда маза қилиб ўтиргандик, бу ерга бекор чиқибмиз», — дейди биринчиси. «Нимасини айтасиз, у ерда уч-тўрт хил нарса беришганди, булар ҳеч нарса бермади-я». Гап-сўзлар шу билан тугамайди. Ҳамма ўзи учун муҳим деб билган нарсага эътибор қаратади ва шу ҳақда гапиради.\nҲожилар эса… Энди меҳмон кутиш учун яна бир ҳаж харажатини қилишга мажбурлар. Ахир, ўзбекчилик-да, келган одамнинг олдига бир пиёла чой билан овқат қўймасанг, уят бўлади. Шунинг учун ҳам икки қўшниникида уч кунда неча қорамол сўйилиб, неча қозон шўрва пишмади. Бу ёғини сўрасангиз, келганларни қуруқ қўл билан қайтариб бўлмайди. Ҳар бирига жойнамоз, мушку анбар каби нарсалар бериш керак. Уларни яқинроқдаги бозордан аввалдан келтириб қўясиз. Олган одамлар эса уни ҳаждан келган деб хурсанд бўлиб юраверадилар. Бироқ хурсанд бўлмайдиганлар ҳам бор экан. Мана, унинг ҳасрати:\n— Э-йй, ҳаждан келибди, бир кўриб қўяй дебман-да. Келганимга пушаймон едим. Одам кўп экан. Кўпчиликнинг ичида яқиндагина олган калишимни йўқотиб қўйдим. Ҳали янги эди, шунча қидиртирсам ҳам топилмади. Буям етмагандек, уйга бориб берган атирини очиб кўрсам, ичида йўқ экан.\nЁши бир жойга бориб қолган кекса аёлнинг нолиши кишини ҳушёр тортишга мажбур қилади. Мен аёлнинг калиши йўқолганига ҳам, атирининг шишаси бўш эканлигига ҳам ачинмадим. Унда ва у тоифадагиларда уят йўқолиб бораётганига ачиндим. Келганлардан фақат фарзандлари ва яқин қариндошларигина, яхши бориб келдингизми, у ердан эсон-омон қайтиб келганингизга шукр, деяётгандилар. Қолганларнинг эса буни сўрашга вақтлари етмай, бориш-келиш харажати ва совғаларнинг муҳокамаси билан кифояландилар.\n← Аввалги Аввалги Яқиндаги узоқ одамлар\nКейинги → Кейинги: Вафодорлик


Ўзбекистон Республикаси Вазирлар Маҳкамасининг 08.02.2020 й. 71-сон "Шахсга доир маълумотлар базаларининг давлат реестри тўғрисидаги низомни тасдиқлаш ҳақида"ги Қарори\nШахсга доир маълумотлар базаларининг давлат реестри тўғрисида Низом (ЎзР ВМ 08.02.2020 й. 71-сон қарорига илова)\nЎзбекистон Республикасининг 02.07.2019 й. ЎРҚ-547-сон "Шахсга доир маълумотлар тўғрисида"ги Қонуни (Қонунчилик палатаси томонидан 16.04.2019 й. қабул қилинган, Сенат томонидан 21.06.2019 й. маъқулланган)\nЎзбекистон Республикаси Президентининг 19.02.2018 й. ПФ-5349-сон "Ахборот технологиялари ва коммуникациялари соҳасини янада такомиллаштириш чора-тадбирлари тўғрисида"ги Фармони\nЎзбекистон Республикасининг 08.09.2017 й. ЎРҚ-444-сон "Болаларни уларнинг соғлиғига зарар етказувчи ахборотдан ҳимоя қилиш тўғрисида"ги Қонуни (Қонунчилик палатаси томонидан 15.08.2017 й. қабул қилинган, Сенат томонидан 24.08.2017 й. маъқулланган)\nЎзбекистон Республикаси Президентининг 28.09.2005 й. ПҚ-191-сон "Ўзбекистон Республикасининг Жамоат таълим ахборот тармоғини ташкил этиш тўғрисида"ги Қарори\nЎзбекистон Республикаси Президентининг 08.08.2005 й. ПҚ-149-сон "Ўзбектелеком" акциядорлик компаниясининг маълумотлар узатиш хизматларини ривожлантириш ва уни хусусийлаштиришга тайёрлаш чора-тадбирлари тўғрисида"ги Қарори\nЎзбекистон Республикасининг 12.12.2002 й. 439-II-сон "Ахборот эркинлиги принциплари ва кафолатлари тўғрисида"ги Қонуни\nЎзбекистон Республикасининг 12.05.2001 й. 218-II-сон "Интеграл микросхемалар топологияларини ҳуқуқий муҳофаза қилиш тўғрисида"ги Қонуни\nЎзбекистон Республикасининг 24.04.1997 й. 400-I-сон "Ахборот олиш кафолатлари ва эркинлиги тўғрисида"ги Қонуни\nЎзбекистон Республикасининг 06.05.1994 й. 1060-XII-сон "Электрон ҳисоблаш машиналари учун яратилган дастурлар ва маълумотлар базаларининг ҳуқуқий ҳимояси тўғрисида"ги Қонуни


Футбол шарҳи (пародия) » Скачать музыку бесплатно новинки музыки 2016-2017\nФутбол шарҳи (пародия)\nКомментариев: 0 Просмотров: 181 Дата: 17-05-2016, 09:31 Ассалому алайкум, азиз футбол мухлислари! Мана бугун Борсакелмас қишлоғидаги марказий «Чакалакзор» стадиони футболчиларнинг қариндош мухлислари билан лиқ тўла. «Чанг-ТВ» канали сизларга Борсакелмас чемпионати энг қизиқарли ўйинининг иккинчи таймини намойиш этади. Майдонда икки буюк жамоа — «Янтоқзор» ва «Чорвадор»… Мана қаранг, ҳозир «Янтоқзор» жамоаси кенг фронт бўйлаб ҳужумга ўтмоқда! Тўп билан дарвозабон Бешқулов… Зарба! Го-ооо-ооо-ооолл!!! Э, кечирасиз… Тўп дарвоза тўрига ташқи томондан тегибди… Ана, Бешқулов ўз дарвозасига қайтмоқда. Энди ким? Ҳа, энди «Чорвадор» футболчилари ҳужум уюштирмоқда. Норғулов… У тўпни Шошилдиевга оширди. Шошилдиев шошқалоқлик билан олдинга интилмоқда. Дарвозага қадар қирқ олти ярим метрлар масофа бор, эҳ! Шу ердан урса бўлади!!! А-ҳа! У тепни тўпди… Кечирасиз, тўпни тепди! Ҳа-ааа-ааа! Шошилдиев тепган тўп вертолёт сингари ҳавога кўтарилди. Биродарлар, негадир тўп ерга тушмаяпти. Бу — майдондаги ўйинчилар учун айни муддао бўлди. Уларнинг баъзилари бироз мизғиб олиш учун чўзилишди… «Янтоқзор» бош мураббийи эса пайтдан фойдаланиб, оёқда тик турган уч нафар шогирдига нималарнидир уқтирмоқда, шекилли… Чамамда, у футболчиларга, «хотиржам бўлинглар, барибир биру нўл бўлади», деётган бўлса керак… Ана, ниҳоят, тўп майдонга қайтиб тушди, «Чорвадор»нинг ҳужуми. Бойшакаров. У Ҳаққиевга пас берди. Ҳаққиев ўзига ва фақат Зиданга маълум бўлган техникасини ишга солиб, тўпни орқаси билан Маллаевга ташлаб берди. Маллаев! У рўпарасидан чиққан бир, икки, уч, тўрт… Саккиз рақибини алдаб ўтди. Нима учундир рақибларидан бири унга қичқиряпти. Лекин Маллаев эшитмади. У олға интилмоқда. Дарвоза бўш… Удар!!! Гоо-ооо-ооолл! Мана буни ҳақиқий шедевр деса бўлади!.. Тўхтанг, нималар бўлаяпти майдонда? Маллаев «Чорва» футболчиси эди, чоғи… Негадир, унинг голини «Янтоқ»чилар нишонламоқда! Ана, холос! Маллаев рақиб эмас, ўз дарвозасини ишғол қилибди-ку! Нима бўлгандаям, жуда чиройли гол ва ҳисоб биру нўл. Ҳурматли телетомошабинлар, азиз мухлислар! Сиз, соғиниб кутилган Борсакелмас «эл-классико»сини томоша қилаяпсиз. Ҳа, бугун бутун дунё иккига бўлинган, десак хато бўлмайди. Бир тараф «Янтоқзор», яна бир тараф «Чорвадор» фанатлари!.. Экранингизда ҳар икки клуб президентларини кўряпсиз. Негадир, уларни ўйин унчалик қизиқтирмаяпти, чоғи, баҳузур пивохўрлик қилиб ўтиришипти… Режиссёримиздан бу лавҳани кўрсатмаслигини илтимос қилардик… Ана, яна бир ҳужум… «Янтоқ»чи Даққиев олдинга бормоқда. Афсуски, унинг йўлига бош ҳакам тўғаноқ бўлди. Аниқроғи, бу ҳужумчи судья билан тўқнашиб кетди. У жароҳат олган кўринади. Ана, холос! У жароҳатига қўшиб судьядан битта сариқ карточкаям олди! Тушунмаяпман, жарима тўпи белгиланди… Дарвозагача йигирма еттими.. Йўқ, чамамда ўттиз бир ярим метрлар масофа бор. Тўп олдида Соттибоев. Сиз унинг қандай кучли зарба соҳиби эканлигини яхши биласиз. Унинг, айниқса, «Кўмирчи» жамоаси дарвозасига қандай гол ургани эсингиздадир? Мана, у тўп томон югуриб бораяпти. Қаниии!!! Эҳ! У тўпга қоқилиб кетди… Билмадик, жуда ҳолдан тойган, шекилли… …Ҳа, азиз дўстлар. Биз сиз билан мана шундай шиддатли ва кескин, драматик учрашувни томоша қиляпмиз… Ўйин тугашига ўттиз саккиз дақиқаю ўн беш сонияча вақт бор. Ажабо, ёрдамчи ҳакам бир дақиқа қўшимча вақт берилганлигини кўрсатаяптими?.. Кечирасизлар, бизнинг соат тўхтаб қопти… Майдонда эса шиддатли ва кескин кураш давом этмоқда… Мана, ниҳоят, бош ҳакамнинг финал ҳуштаги янгради. Бундан футболчиларнинг бошлари осмонда. Ҳатто мағлуб жамоа ўйинчилари ҳам бир-бирларини табриклашяпти… Балки йирик ҳисобда ютқазишмаганидан хурсанддир улар? Негадир, бош ҳакам ҳам табассум қилаяпти. Бугун ҳамманинг иши юришган чоғимда!.. Шундай қилиб, «Чакалакзор» стадионидан тўғридан-тўғри ёзиб олиб намойиш этган репортажимизни якунлаймиз. Сизнинг хизматингизда техник ва ижодий ходимлар: шарҳловчи — Жўражон Жўқиев, тасвирчи Ўткир Назаров ва режиссёр Келдибой Келиштирдиев бўлишди. Яна шундай чиройли ўйинларда дийдорлашгунча омон бўлинг, азизлар! Элмурод Нишонов - деб хабар бермоқда Stadion.uz нашри.


Аёллар ва болалар қайси дорилар билан бепул таъминланади\n11:31 11.11.2020 (Янгиланган 11:35 11.11.2020)\nЎзбекистонда 2021 йил 1 июндан ва 2021 йил 1 июлдан болалар ва аёлларга қатор дорилар бепул берилади.\nТОШКЕНТ, 11 ноя — Sputnik. “Аҳолининг соғлом овқатланишини таъминлаш бўйича қўшимча чора-тадбирлар тўғрисида”ги Ўзбекистон президент қарори қабул қилинди.\nҚарорга мувофиқ, 2021 йил 1 июндан:\n6 ойликдан 5 ёшгача бўлган болалар “А” витамини билан;\n2-10 ёшдаги болалар гельминтоз профилактикаси бўйича махсус препаратлар билан бепул таъминланади.\n2022 йил 1 июлдан:\nҳомиладор ва бола эмизувчи аёллар ҳамда 3-15 ёшдаги болалар йод препарати билан;\n35 ёшгача туғиш ёшидаги аёллар темир ва фолий кислотаси препарати билан бепул таъминланади.\n2021 йил 1 апрелдан бошлаб биринчи нав буғдой уни билан бир қаторда олий нав буғдой уни микронутриентлар билан бойитилган тақдирда республика ҳудудида реализация қилишга рухсат этилади.\nУмрни ўн йилга узайтирувчи тўрт омил\nСпиртли ичимликни меъёрда истеъмол қилиш эрта ўлим хатарини 17-18 фоизга камайтирса, чекиш инсон ҳаётини ўн йилга қисқартиради, деб таъкидлашади мақола муаллифлари\nТОШКЕНТ, 5 дек - Sputnik. Умр давомийлигини ўн йилга узайтира оладиган тўртта одат аниқланди, деб хабар қилмоқда Express нашри америкалик олимлар томонидан ўтказилган қатор тадқиқотларга таянган ҳолда.\nХусусан, олимлар мева ва сабзавотлар ҳамда донли маҳсулотларга бой Ўртаер денгизи парҳезига амал қилишни тавсия этишмоқда. Бундай озиқланиш онкологик ва юрак-қон томир, метаболизм синдроми, тушкунлик ва мия ҳолатининг ёмонлашиши сингари касалликлар пайдо бўлиши хавфини пасайтиради.\nИккинчидан, стресс даражасини пасайтириб, ҳаётда қувончли лаҳзаларни излаш лозим. Тадқиқотларда аниқланишича, бахтли инсонларда эрта ҳаётдан кўз юмиш ҳолатлари 3,7 %га пасаяр экан. Бундай инсонлар уларга кўра камроқ бахтли инсонлардан кўра 18 фоиз кўп яшашлари мумкин.\nЭкспертлар қувонч келтирувчи хоббини топишни маслаҳат беришмоқда.\nБу хобби ижодий иш, вақтни ҳайвонларга бағишлаш, жисмоний машқлар ва медитация билан боғлиқ бўлиши мумкин.\nШунингдек, зарарли одатлар - спиртли ичимликлар ва чекишдан воз кечиш лозим.\nСпиртли ичимликни меъёрда истеъмол қилиш эрта ўлим хатарини 17-18 фоизга камайтирса, чекиш инсон ҳаётини ўн йилга қисқартиради, деб таъкидлашади мақола муаллифлари.\n19:59 04.12.2020 (Янгиланган 20:03 04.12.2020)\nТОШКЕНТ, 4 дек — Sputnik. “Зомин” туристик-рекреацион зонаси фаолиятини ҳамда халқаро умуммавсумий тоғ-чанғи курортини ташкил этиш чора-тадбирлари тўғрисида президент қарори лойиҳаси умумий муҳокамага қўйилди.\nКарантин ўтказиш учун дунёда биринчи ҳашаматли курорт очилди\nУнда, Жиззах вилоятининг “Зомин” туристик-рекреацион зонасини (эркин туристик зона) ташкил этиш; эркин туристик зона ҳудудида замонавий меҳмонхона мажмуалари, маданий-соғломлаштириш, савдо-кўнгилочар ва туристик аҳамиятдаги бошқа объектлар қуриш, шунингдек замонавий муҳандислик инфратузилмаси объектларини ташкил этиш тўғрисидаги таклифларига розилик бериш назарда тутилган.\nҲужжатда қайд этилишича, эркин туристик зонанинг асосий вазифалари ва фаолият йўналишлари:\n- эркин туристик зонада замонавий туризм инфратузилмаси объектлари (меҳмонхона мажмуалари, маданий-соғломлаштириш, савдо-кўнгилочар ва туристик аҳамиятдаги бошқа объектлар)ни, туристларга хизмат кўрсатиш учун зарур шароитларни таъминлаган ҳолда махсус функционал ва мавсумий рекреацион дам олиш зоналарини яратиш бўйича лойиҳаларни амалга ошириш учун хорижий ва маҳаллий инвесторларнинг инвестицияларини жалб қилиш;\n- ҳудуднинг экомуҳити имкониятларини ҳисобга олган ҳолда ўзига хос туристик йўналишларни ташкил этиш;\n- транспорт воситаларининг арзонлигини таъминлаш, ҳудудда транспорт ҳаракатининг янги (автобус, микроавтобус, фуникулёр ва бошқалар), шу жумладан, муқобил энергия манбаларида ҳаракатланувчи турларини жорий этиш, йўловчи транспорти йўналишларини кенгайтириш, унинг тўхтовсиз ҳаракатини ташкил этиш, тегишли транспорт инфратузилмасини ривожлантириш;\n- туристлар хавфсизлигининг қўшимча шароитларини, шу жумладан туристик инфратузилма объектларини видеокузатув тизимлари билан жиҳозлаш, огоҳлантириш тизимларини ташкил этиш, ҳудудга келувчи туристлар ҳақида ягона маълумотлар базасини, фавқулодда ҳолатларда тез ёрдам бериш тизимини жорий этиш йўли билан яратиш;\n- эркин туристик зона ҳудудида лойиҳаларни амалга ошираётган ва фаолият юритаётган тадбиркорлик субъектлари ҳамда инвесторлар (шу жумладан, хорижий инвесторлар) учун белгиланган алоҳида божхона ва солиқ режимларини таъминлаш;\n- энергиянинг муқобил ва қайта тикланувчи манбаларини қўллаган ҳолда янги замонавий энергия тежовчи тизимлар ва технологияларни жорий қилиш асосида ўзига хос экологик тизимни яратиш бўйича лойиҳаларни амалга ошириш;\n- ҳудудда ноёб табиий объектлар ва мажмуаларни, ўсимликлар ва ҳайвонларнинг генетик фондини сақлаш, шунингдек, фаолиятнинг атроф-муҳитга салбий таъсирини олдини олиш ва минималлаштириш бўйича чора-тадбирларни амалга ошириш.\nТуркия Республикасининг “IDEALIST” компанияси томонидан Зомин туманида эркин туристик зонанинг бош режаси лойиҳаси ишлаб чиқилади.